SET เปิดเช้ากระฉูด 11 จุด รับแรงซื้อหุ้นพลังงานหลังราคาน้ำมันพุ่งแรง
SET เปิดเช้ากระฉูด 11 จุด รับแรงซื้อหุ้นพลังงานหลังราคาน้ำมันพุ่งแรง โดยดัชนีตลาดหุ้นไทยเปิดที่ระดับ 1,634.95 จุด บวก 10.97 จุด หรือ 0.68% สูงสุดที่ 1,635.29 จุด ต่ำสุดที่ 1,629.75 จุด มูลค่าการซื้อขาย 4.6 พันล้านบาท
27 มิ.ย. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,634.95 จุด บวก 10.97 จุด หรือ 0.68% สูงสุดที่ 1,635.29 จุด ต่ำสุดที่ 1,629.75 จุด มูลค่าการซื้อขาย 4.6 พันล้านบาท
10 หุ้นดันดัชนีเช้านี้

ด้านนายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะรีบาวด์ขึ้นตามตลาดหุ้นในภูมิภาคเอเชียที่เช้านี้ส่วนใหญ่จะอยู่ในแดนบวกกัน เนื่องจากราคาน้ำมันขึ้นแรงทำให้น่าจะเข้ามาช่วยหนุนหุ้นในกลุ่มพลังงาน และปิโตรเคมีได้ อีกทั้งยังคลายความกังวลระดับหนึ่งหลังจากที่รัฐบาลสหรัฐฯได้ออกมาบอกว่าจะยังไม่ใช้เกณฑ์การจำกัดการลงทุนกับจีน
นอกจากนี้ ยังมีความคาดหวังจะมีการทำ Window Dressing หุ้นบางตัวก่อนปิดงบการเงินไตรมาส 2/61 และคาดว่าหุ้นในกลุ่มธนาคารจะปรับตัวขึ้นดีได้ในช่วง Preview งบการเงิน แม้ว่างบการเงินจะไม่โดดเด่น แต่ราคาหุ้นได้ปรับตัวลงลึก อาจมีการเข้ามาซื้อเพื่อหวังรีบาวด์ก็ได้
อย่างไรก็ดี ตลาดฯคงจะไม่ไปไหนไกลตราบใดที่ยังมีสถานการณ์สงครามการค้าระหว่างสหรัฐฯ และจีนอยู่ ซึ่งยังต้องติดตามอย่างใกล้ชิด พร้อมให้แนวรับ 1,615 จุด ส่วนแนวต้าน 1,636 จุด